
Р Е Ш Е Н И Е
№ РС-КПК-10855-25-134

Днес, 24.11.2025 година, в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси с рег. № КИ-272/15.09.2025 г. на Комисия за противодействие на корупцията (КПК) по сигнал с рег. № КПК-10855/11.09.2025 г. на КПК. 
Производството е образувано срещу Мария Златева – кмет на Община Т., област С.
В сигнала са изложени твърдения, че на 15.08.2025 г. Мария Златева е сключила Договор за Реконструкция на покрив на сграда в дом за пълнолетни лица с умствена изостаналост - гр. Т., на основание обявление за възлагане на обществена поръчка на стойност по чл. 20, ал. 3 или ал. 7 от Закона за обществените поръчки. За въпросната процедура няма решение на Общински съвет – Т., като се твърди, че по информация от работещи в дома за пълнолетни лица с умствена изостаналост - гр. Т. ремонтните работи вече са били започнали. Предложение с вх. № 3616/18.08.2025 г. – „Допълнение на поименния списък за разпределение на разходите за строителство и основен ремонт и придобиване на дълготрайни материални и нематериални активи на Община Т. за 2025 г.“, е било разгледано на предстоящата тогава редовна сесия на Общински съвет Т. на 28.08.2025 г., като същото не е било прието от общинските съветници.
От председателя на Постоянната комисия по предотвратяване и установяване на конфликт на интереси при Общински съвет Т. са изискани и с писмо с вх.№ КПК-10855-1/10.10.2025 г. на КПК са представени: клетвен лист на Мария Златева, Предложение № 3621/19.08.2025 г относно: Приемане на актуализация в Програмата за управление и разпореждане с имоти – общинска собственост, Решение по т. 19 от Протокол № 38/28.08.2025 г. на Общински съвет Т. и Договор за възлагане на обществена поръчка № 69/15.08.2025 г., ведно с материалите от проведената обществена поръчка.
От председателя на Постоянната комисия по предотвратяване и установяване на конфликт на интереси при Общински съвет Т. са изискани и с писмо с вх.№ КПК-10855-4/10.11.2025 г. на КПК е представено Предложение на кмета на Община Т. с вх. № 3616/18.08.2025 г. на Общински съвет Т. относно: Допълнение на поименния списък за разпределение на разходите за строителство, основен ремонт и придобиване на дълготрайни материални и нематериални активи на Община Т. за 2025 г. и писмо от кмета на Община Твърдица с вх. № 3770/06.11.2025 г. на Общински съвет Т.
Служебно са извършени справки в НБД „Население“ в Търговски регистър и регистър на юридическите лица с нестопанска цел (ТРРЮЛНЦ).

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от лице с посочени три имена, адрес и е подписан.
Мария Златева е избрана за кмет на Община Т. за мандат 2023- 2027 г., и е положила клетва на 10.11.2023 г.
От извършената справка в ТРРЮЛНЦ се установява, че дружеството „********“ ООД е със съдружници М. С. З., П. И. Д. и И. П. Д. и управител М. С. З.
Служебно е извършена справка в Регистър НБД „Население“, от която не се установява Мария Златева да е роднина по права линия, по съребрена линия – до четвърта степен включително, и по сватовство – до втора степен включително с М. С. З., П. И. Д. и И. П. Д.
На 29.07.2025 г. Община Т.е публикувала в ЦИАС ЕОП обява за събиране на оферти за обществена поръчка по чл. 20, ал. 3 от ЗОП за реконструкция на покрив на сграда в Дом за пълнолетни лица с умствена изостаналост - гр. Т., с обща прогнозна стойност 97 468, 85 лв. без ДДС.
Със Заповед № 463/08.08.2025 г. Мария Златева, в качеството й на кмет на Община Т., на основание чл. 103, ал. 1 от ЗОП и във вр. с процедура за възлагане на обществена поръчка с предмет: „Реконструкция на покрив на сграда в Дом за пълнолетни лица с умствена изостаналост, гр. Т.“, с уникален № 00057-2025-0016 в регистъра на АОП, обявена с обява № F725102 от 29.07.2025 г. за обществена поръчка чрез събиране на оферти с обява по реда на Глава 26 във вр. с чл. 20, ал. 3, т. 2 от ЗОП, назначава Комисия с председател В. Д. И. – заместник-кмет и членове: Ф. Х. Б. – главен специалист и А. В. К. – юрисконсулт, на 10.08.2025 г., със задача да отвори и разгледа получените заявления за участие в електронната платформа на ЦИАС-ЕОП, и в срок до 11.09.2025 г. да оцени и класира офертите.
На 13.08.2025 г. Комисията, назначена със Заповед № 463/08.08.2025 г. на кмета на Община Т., е разгледала постъпилите оферти от дружествата „********“ ООД и „********“ ЕООД и изготвила Протокол по чл. 192, ал. 4 от ЗОП, с който на първо място класира дружеството “ ********“ ООД с ценово предложение от 97 018, 84 лв. без ДДС.
На 15.08.2025 г. между Община Т.,  представлявана от Мария Златева, в качеството й на кмет – Възложител и „********“ ООД, представлявано от управителя М. С. З. – Изпълнител, на основание чл. 194, ал. 1 от Закона за обществените поръчки е сключен Договор за възлагане на обществена поръчка № 69/15.08.2025 г. с предмет: „Реконструкция на покрив на сграда в Дом за пълнолетни лица с умствена изостаналост, гр. Т.“. Срокът за изпълнение на възложените строително-монтажни работи по договора е 40 календарни дни и с обща цена в размер на 116 422, 61 лв. с ДДС.
Съгласно чл. 3, ал. 2 от Договор за възлагане на обществена поръчка № 69/15.08.2025 г. за обществената поръчка не е осигурено финансиране, предвид което на основание чл. 114 от ЗОП, Договорът с избрания изпълнител се сключва под условие. Съгласно чл. 114, ал. 2 от ЗОП изпълнението на договора започва след потвърждаване от възложителя за осигурено финансиране и представяне от изпълнителя на определената гаранция за изпълнението.
На 18.08.2025 г. Мария Златева, в качеството си на кмет на Община Т. е внесла в Общински съвет Т. Предложение с вх. № 3616/18.08.2025 г. на ОбС Т., относно: Допълнение на поименния списък за разпределяне на разходите за строителство, основен ремонт и придобиване на дълготрайни материални и нематериални активи на Община Т. за 2025 г.
В мотивите на предложението се сочи, че покривната конструкция на сградата на Домът за пълнолетни лица с умствена изостаналост гр. Т. и на склад към него е в силно компрометирано състояние и се налага извършването на наложителен основен ремонт за запазване на сградата и гарантиране на законоустановените стандарти за предоставяне на социалната услуга.
Предлага се на Общински съвет Т., на основание чл. 21, т. 6 от ЗМСМА и чл. 124, ал. 3 от Закона за публичните финанси (ЗПФ) да приеме решение, с което да допълни поименния списък за разпределяне на разходите за строителство, основен ремонт и придобиване на дълготрайни материални и нематериални активи на Община Т. за 2025 г., като включи основен ремонт на покрива на хранителен склад и на Домът за пълнолетни лица с умствена изостаналост гр. Т. на стойност 116 500 лв., като средствата за ремонта да са от бюджета на Домът за пълнолетни лица с умствена изостаналост. Иска се и допускане на предварително изпълнение по реда на чл. 60, ал. 1 от АПК.
С Решение № 393 от Протокол № 38/28.08.2025 г., на основание чл. 21, ал. 1, т. 6 от ЗМСМА и чл. 124, ал. 3 от ЗПФ, Общински съвет Т. с 6 гласа „За“, 6 гласа „Против“ и 2 гласа „Въздържал се“ не приема решение да се допълни поименния списък за разпределяне на разходите за строителство, основен ремонт и придобиване на дълготрайни материални и нематериални активи на Община Т. за 2025 г., за основен ремонт на покрива на хранителен склад и на Дома за пълнолетни лица с умствена изостаналост гр. Т., на стойност 116 500 лв. и да се допусне предварително изпълнение на решението.
С Писмо с изх. № Тв-П-2745/05.11.2025 г. на Община Т., кметът на Община Т. Мария Златева удостоверява, че съгласно Договор № 69/15.08.2025 г., сключен между Община Т. и „********“ ООД общината не е извършила плащания. За обществената поръчка не е осигурено финансиране, предвид което и на основание чл. 114 от ЗОП договорът с избрания изпълнител се сключва под условие. Съгласно разпоредбата на чл. 114, ал. 4 от ЗОП, изпълнението на договора започва след потвърждение от страна на Община Т., за осигурено финансиране, като към момента не е осигурено необходимото финансово обезпечение за реализиране на дейностите по него.
От извършена справка в ТРРЮЛНЦ не се установява Мария Златева да е била съдружник, член на управителен или контролен орган на дружеството „ЛКС“ ООД.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Мария Златева, в качеството си на кмет на Община Т. е лице, заемащо публична длъжност по смисъла на чл. 6, ал. 1, т. 32 от ЗПК (обн. ДВ. Брой 84 от 06.10.2023 г.) и органът, компетентен да се произнесе относно наличието или липсата на конфликт на интереси по отношение на нея е Комисията за противодействие на корупцията.
Според разпоредбата на чл. 91 от ЗПК производството за установяване на конфликт на интереси, както и за нарушения по чл. 86 и 87 се образува в срок от 6 месеца от откриването, но не по-късно от три години от извършването на нарушението.
Като орган на изпълнителната власт в общината, съгласно разпоредбата на чл. 44, ал. 1 от Закона за местното самоуправление и местната администрация (ЗМСМА), в правомощията на кмета на общината е да ръководи цялата изпълнителна дейност на общината, да представлява общината пред физически и юридически лица, както и да организира изпълнението на актовете на общинския съвет. В изпълнение на своите правомощия, кметът на общината издава заповеди, сключва договори и други.
При наличието на този първи елемент от състава на конфликта на интереси, определящо за съществуването на такъв е упражняването на правомощия по служба от страна на лицето, заемащо публична длъжност и частен интерес, при наличието на който следва да е станало това.
Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на ЗПК, предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо висша/публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително, а съгласно § 1, т. 9, б. „б“ от ДР на ЗПК „Свързани лица“ са физически или юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
Законът за противодействие на корупцията не съдържа легална дефиниция за „икономически зависимости“, но видно от целта на закона, а и от съдебната практика по въпроса, „зависимостта“ се определя като онова вътрешно субективно убеждение, което съществува у лицето, заемащо публична длъжност, мотивиращо го да се съобразява в момента и когато е повлияно от минали събития или от очаквани бъдещи облаги при и по повод осъществяване на свое конкретно правомощие или служебно задължение (Решение № 15662 от 22.12.2014 г. по адм. д. № 6531/ 2014 г. по описа на ВАС, VII отд., Решение № 2359 от 14.03.2022 г. по адм. дело № 8682/2021 г. по описа на ВАС, VI-то отд., Решение№ 5901 от 05.06.2023 г. по адм .д. № 7390/2022 г. на Вас, VI-то отд.).
От извършена справка в Регистър НБД „Население“ не се установява Мария Златева да е роднина по права линия, по съребрена линия – до четвърта степен включително, и по сватовство – до втора степен включително с управителя М. С. З. и съдружниците в дружеството „********“ ООД – П. И. Д. и И. П. Д., което от своя страна изключва наличието на свързаност по смисъла на § 1, т. 9, б. „а“ от ДР на ЗПК между тях.
Не се установи и М. С. З., П. И. Д. и И. П. Д., като собственици и М. С. З., като управител на „********“ ООД, да се намират в икономически зависимости с Мария Златева, поради липсата на общи участия в търговски дружества или в управителни и контролни органи на такива, от което следва, че същите не са свързани лица по смисъла на § 1, т. 9, б. „б“ от ДР на ЗПК. Не се установява свързаност на Мария Златева и със самото дружество „********“ ООД, доколкото същата не е била съдружник или член на контролен орган на същото дружество.
В хода на производството е установено, че на 01.10.2024 г. Мария Златева, в качеството си на кмет на Община Т. и лице, заемащо публична длъжност по смисъла на чл. 6, ал. 1, т. 32 от ЗПК, в изпълнение на правомощията си произтичащи от разпоредбата чл. 44, ал. 1, т. 1 от ЗМСМА е сключила Договор за възлагане на обществена поръчка № 69/15.08.2025 г. с предмет: „Реконструкция на покрив на сграда в Дом за пълнолетни лица с умствена изостаналост, гр. Т.“ с дружеството „********“ ООД, като договорът е сключен под условие – след потвърждаване на осигуреното финансиране.
Обстоятелството, че между Мария Златева и управителя и съдружниците в „********“ ООД от една страна и между Мария Златева и „********“ ООД, от друга, не е налице свързаност по смисъла на § 1, т. 9 от ДР на ЗПК, изключва наличието на частен интерес на Мария Златева, в качеството й на кмет на Община Т. при сключването на Договор за възлагане на обществена поръчка № 69/15.08.2025 г.
Предвид изложеното, се налага извода, че при сключването на Договор за възлагане на обществена поръчка № 69/15.08.2025 г. са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Мария Йорданова Гвоздейкова - Златева в качеството й на председател на кмет на Община Твърдица.
Не може да се обуслови частен интерес за Мария Златева и от упражненото от нея правомощие по служба , свързано с внесеното от нея като кмет на Община Т. Предложение с вх. № 3616/18.08.2025 г. на ОбС Т., за Допълнение на поименния списък за разпределяне на разходите за строителство, основен ремонт и придобиване на дълготрайни материални и нематериални активи на Община Т. за 2025 г., доколкото същото е за предприемане на действия по неотложност за извършване на основен ремонт на компрометираната покривна конструкция на сградата на Дома за пълнолетни лица с умствена изостаналост. В случая правомощието й е упражнено в обществен интерес.
Липсата на частен интерес на лицето, заемащо публична длъжност при упражняването на правомощията или задълженията му по служба, като една от трите кумулативни предпоставки, води и до невъзможност за неговото проявление.
Комисията е направила своите изводи за наличие на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно до липсата на конфликт на интереси, по отношение на Мария Златева, в качеството й на кмет на Община Т. и лице, заемащо публична длъжност по смисъла на чл. 6, ал. 1, т. 32 от ЗПК.

Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал. 2 от ПЗР на ЗПК във вр. с § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Мария Златева с ЕГН ********, кмет на Община Т. и лице, заемащо публична длъжност по смисъла на чл. 6, ал. 1, т. 32 от ЗПК, при сключването на Договор за възлагане на обществена поръчка № 69/15.08.2025 г и при внасяне на Предложение с вх. № 3616/18.08.2025 г. в Общински съвет Т., поради липса на частен интерес нейн или на свързано с нея лице по смисъла на § 1, т. 9 от ДР на ЗПК.

Препис от Решението да се изпрати на Окръжна прокуратура С., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.




          КОМИСИЯ:

          ЗА ПРЕДСЕДАТЕЛ:……………………………………….../АНТОН СЛАВЧЕВ/


          ЧЛЕН:…………………..……………………….….../АНТОАНЕТА ЦОНКОВА/


          ЧЛЕН:………………………….....…………...……………..../ПЛАМЕН ЙОЦОВ/






 

